Kommentar:  Jeg troede, jeg skulle på til sidst, men det kan godt være, det er nu. (Anden næstformand  (Pia Kjærsgaard): Det står bare her). Når Dansk Folkeparti har valgt at fremsætte det her beslutningsforslag, er det jo, fordi der er et problem, som er stigende, og som desværre ikke er blevet løst endnu. Jeg synes i øvrigt, det er tankevækkende, at man nu skal høre politikere her i Folketingssalen argumentere imod højere fængselsstraffe til kriminelle udlændinge, fordi de danske fængsler simpelt hen er blevet for hyggelige at være i. Det synes jeg er en lidt speciel måde at indrette sin argumentation på. Det kunne godt være, man så skulle kigge lidt på, om de danske fængsler så skulle være så hyggelige at være i for kriminelle udlændinge. Det var bare en tanke, og den arbejder vi meget gerne videre med fra Dansk Folkepartis side. Men det er da mildest talt absurd, at man siger – jeg tror sågar, det var ministeren, der sagde det: Vi kan ikke give højere fængselsstraffe, fordi det er for nemt at være i de danske fængsler. De får for mange penge, når de er i de danske fængsler, og derfor sender de dem tilbage. Derfor er det ikke et problem for dem at komme i et dansk fængsel. At landets justitsminister kan argumentere imod et forslag på den måde, er da lidt specielt. Baggrunden for, at vi er kommet med det her beslutningsforslag, er jo, at det af tal fra Danmarks Statistik fremgår, at antallet af udviste kriminelle udlændinge, som trodser et indrejseforbud ved at rejse tilbage til Danmark, er steget i de senere år. Antallet af udviste kriminelle udlændinge, der overtræder et forbud mod at rejse ind i Danmark, er fordoblet i 2012 sammenlignet med antallet i 2007. Tallene viser også, at et stigende antal udenlandske kriminelle, der har et indrejseforbud, tager tilbage til Danmark og begår nye lovovertrædelser, og desuden er det ofte, det sker i hvert fald en gang imellem, de samme udviste kriminelle, som gentagne gange rejser tilbage til Danmark. Det har også været fremme i dagspressen. Og det er jo, fordi de nuværende fængselsstraffe ikke er på et afskrækkende niveau. Danmarks deltagelse i Schengensamarbejdet gør det vanskeligt for Danmark at øge grænsekontrollen for at stoppe de udviste udlændinge, når de søger tilbage til Danmark, og derfor er der efter vores opfattelse behov for at skærpe straffen for overtrædelse af indrejseforbud for at imødegå det stigende problem. Jeg skal også sige, at samtidig med dette forslag fremsætter vi også – jeg tror sågar, vi allerede har fremsat det – et forslag om at indføre en forbedret grænsekontrol. Men det kommer jo på et senere tidspunkt. Der bliver ofte givet meget lave straffe, typisk en bøde eller få måneders fængsel, selv ved gentagne overtrædelser af indrejseforbud. Dansk Folkeparti mener ikke, at de nuværende regler er tilstrækkelig effektive, og vi mener altså, at virkeligheden har vist, at de ikke er tilstrækkelig effektive til at imødegå det stigende problem med udenlandske kriminelle, der rejser tilbage til Danmark og begår ny kriminalitet. Jeg er glad for, at der i hvert fald var nogle partier, blandt andet Venstre, der havde nogle positive bemærkninger til forslaget. Jeg håber, det er noget, som man kan arbejde videre med på et senere tidspunkt. Så vil jeg opfordre til, at ministeren, hvis ministeren mener, det er alt for hyggeligt for kriminelle udlændinge at være i danske fængsler, måske kunne kigge på at gøre det lidt mindre hyggeligt. Det er bare en tanke.

Svar:  Tak for det. Nu bliver jeg jo nødt til at gentage det spørgsmål, som jeg stillede Venstres ordfører, og det vil jeg så stille herre Martin Henriksen: Når det nu er, at herre Martin Henriksen fokuserer så meget på, hvor hyggeligt der er i danske fængsler, mener herre Martin Henriksen og Dansk Folkeparti så også, at vi bliver nødt til at bringe niveauet ned, så det matcher de forhold, vi ser i og kender til fra de østeuropæiske fængsler, så det bliver knap så hyggeligt?